
Költségcsökkentő módszerek a nyomdaiparban

Vállalatok sokaságát találhatjuk meg a piacon, melyek azért jöttek létre, hogy teljesítsék a fogyasztói igényeket, miközben nyereséget realizálnak. A termelő vállalatok is értéket adnak a fogyasztóiknak, azonban versenyképességük megőrzése érdekében a termelékenység és a minőség javítása állandóan fejlesztésük középpontjában áll. Árban, termékminőségben, termék különbözőségben és szállítási határidőben versenyeznek. A vállalatoknak ennek elérése érdekében a termelési költségüket minimalizálniuk kell.
Dolgozatom célja egy olyan módszer kidolgozása, és példán keresztüli alkalmazása, melynek segítségével a példában szereplő nyomógépeken végzett munkák sorrendjét alaposabban megtervezhetjük, és a munkák közötti átállási időket racionalizálhatjuk. A módszer a változó időtartamú átállásokat figyelembe véve, a lehető legkevesebb állási időt biztosítja. A vállalat ezzel nemcsak az átállási idejét tudja csökkenteni, hanem a módszer jelentősége abban is megnyilvánul, hogy az eddig átállással töltött időt, már a termelésre tudják fordítani. Így a szűk keresztmetszet is jelentős mértékben hozzá tud járulni a vállalat eredményességéhez.

